b'\n_START_ARTICLE_\nGrad Turn pri \xc4\x8crnomlju\n_START_SECTION_\nZgodovina\n_START_PARAGRAPH_\nGrad naj bi sezidali v 14. stoletju, v pisnih virih pa je prvi\xc4\x8d omenjen leta 1463 kot Wilhalmen Semenitsch turren. Kasneje so bili lastniki gradu grofje Frankopani, nato pa vitezi Guralti\xc4\x8di. Na za\xc4\x8detku 16. stoletja je bil lastnik gradu Jakob Strauss, ki ga je leta 1509 prodal metli\xc5\xa1kemu glavarju Sigmundu pl. Pyrschu. Po letu 1550 so bili lastniki gradu s posestvom pl. Schnitzenbaumi, od leta 1621 pa Mihael Bernardi\xc4\x8d (Bernardiz). Konec 17. stoletja ga je kupil baron Janez Jurij Apfaltrer in v drugi polovici 18. stoletja Janez Jo\xc5\xbeef Ruess pl. Ruessenstein. Leta 1791 je Turn kupil Nikolaj pl. Paunovi\xc4\x8d (Paunovich), ki je leta 1798 za svojega naslednika dolo\xc4\x8dil sina Pavla. Leta 1841 se je Matija Primic (Primitz), okrajni komisar in lastnik gradu v Krupi poro\xc4\x8dil z vdovo, Ano Frideriko Paunovi\xc4\x8d in tako postal lastnik gradu s posestjo. Po njegovi smrti leta 1855 je ostala lastnica njegova \xc5\xbeena Ana, ki pa je umrla leta 1856. Grad je bil po njeni smrti prodan na dra\xc5\xbebi. Lastnik je tako postal Franc pl. Friedau, leta 1882 pa nato Avstrijska alpska rudarska dru\xc5\xbeba. Leta 1888 je lastnik postal Hinko Grunwald iz Zagreba, leta 1896 pa Emanuel Kuhnel._NEWLINE_Danes je grad ru\xc5\xa1evina, grajsko zemljo in poslopja pa so odkupili lokalni kmetje.\n_START_SECTION_\nUstno izro\xc4\x8dilo\n_START_PARAGRAPH_\nPri izviru Podturn\xc5\xa1\xc4\x8dica naj bi neko\xc4\x8d stal protitur\xc5\xa1ki tabor s cerkvico Sv. Ne\xc5\xbea, katerega so Turki zavzeli in uni\xc4\x8dli. V gozdu nad gradom je Francoska jama v katero naj bi oboro\xc5\xbeeni hlapci z gradu Poljane zmetali francoske vojake, ker so bili obdol\xc5\xbeeni kraje. Nek doma\xc4\x8din jih je re\xc5\xa1il in so iz ma\xc5\xa1\xc4\x8devanja za\xc5\xbegali grad Poljane.'